།གཟུང་དང་འཛིན་པས་སྟོང་པ་ཡི། །རང་རིག་རང་གསལ་ངོ་བོར་གནས། །བསྐལ་པ་གྲངས་མེད་བསྒོམས་པ་ཡིས། །ཤེལ་སྒོང་གཡའ་དང་བྲལ་བ་བཞིན། །མངོན་དུ་གྱུར་ན་རྫོགས་སངས་རྒྱས། །གཟུང་འཛིན་རྟོག་པ་ཀུན་དང་བྲལ། །རང་རིག་རང་གསལ་ཡེ་ཤེས་ནི། །གཟུང་འཛིན་སྤངས་པའི་ཕ་རོལ་ན། །གསལ་ལ་བདེ་བའི་རོ་ཤར་བ། །ལྷན་ཅིག་སྐྱེས་པའི་ཡེ་ཤེས་དེ། །སྐད་ཅིག་བྲེང་ཆགས་རྒྱུན་ཆགས་གནས། །ཡེ་ཤེས་བཞི་ཡི་རང་བཞིན་ལ། །འཁོར་འདས་བདེ་བའི་རོ་ཤར་བ། །གཟུང་འཛིན་ངོ་བོ་ཉིད་ཀྱིས་སྟོང་། །ཆོས་ཀྱི་དབྱིངས་ཀྱི་ཡེ་ཤེས་ཡིན། །འཁོར་འདས་དུས་གསུམ་ཤེས་བྱ་རྣམས། །རིག་པ་སེམས་ཀྱི་ངང་དུ་གསལ། །མེ་ལོང་ལྟ་བུའི་ཡེ་ཤེས་ཡིན། །འཁོར་དང་མྱ་ངན་འདས་པ་རྣམས། །གཟུང་འཛིན་གཉིས་དང་བྲལ་བར་མཉམ། །མཉམ་པ་ཉིད་ཀྱི་ཡེ་ཤེས་ཡིན། །བསྐལ་པ་གྲངས་མེད་གསུམ་བསྒོམ་པས། །བདེ་བ་གཟུང་འཛིན་བྲལ་བ་ཡི། །རང་རིག་གཉིས་མེད་ཡེ་ཤེས་དེ། །རང་གིས་མངོན་དུ་གྱུར་པ་ན། །སོ་སོར་རྟོགས་པའི་ཡེ་ཤེས་ཡིན། །སྔོན་བྱུང་སེམས་པའི་གནས་སྐབས་ན། །སྨོན་ལམ་ཡོངས་སུ་དག་པ་བཏབ། །གདུལ་བྱའི་རྒྱུད་རྣམས་དག་པ་ལ། །སྐུ་ཡི་རྣམ་པ་ཐམས་ཅད་ཀྱིས། །གདུལ་བྱའི་བསམ་པ་རྫོགས་པར་བྱེད། །དེ་བྱ་བ་ནན་ཏན་ཡེ་ཤེས་སོ། །ཡེ་ཤེས་ལྔའི་བདག་ཉིད་དེ། །གཟུང་འཛིན་དྲི་མ་གསུམ་གྱིས་དབེན། །གཉིས་མེད་རང་གསལ་ཡེ་ཤེས་འདི། །སངས་རྒྱས་ཀུན་གྱི་ཡེ་ཤེས་ཡིན། །དེ་ལྟར་ཐོབ་ན་འབྲས་བུ་དག །མཐར་ཕྱིན་འབྲས་བུ་ཐོབ་པར་འདོད། །སེམས་ཙམ་པ་ཡི་ལྟ་བ་ཡིན། །བསྒོམ་པ་གསལ་བ་རྟོག་མེད་ཀྱིས། །སྐད་ཅིག་ཆ་མེད་རྟོགས་པ་མེད། །འཁོར་དང་མྱ་ངན་འདས་པ་ཡི། །སྣ་ཚོགས་སྣང་བའི་དཀྱིལ་འཁོར་འདི། །གཅིག་དང་དུ་བྲལ་གཏན་ཚིགས་སོགས། །རིག་པ་རྣམས་ཀྱིས་གཞིག་བྱས་ཏེ། །བདེན་པའི་དངོས་པོ་ཐམས་ཅད་ཁེགས། །ཚད་མའི་རྒྱལ་པོ་མངོན་སུམ་གྱིས། །སྣང་བ་ཙམ་དུ་སྒྲོ་འདོགས་ཆོད། །སྣང་བ་རང་བཞིན་མེད་པ་དེ། །མངོན་པར་ཞེན་པའི་གཉེན་པོ་ཡིན། །བདེན་པར་འཛིན་པའི་ལྡོག་ཟླ་ཡིན། །སྒྱུ་མ་རྨི་ལམ་ཇི་བཞིན་དུ། །སྣང་ཡང་བདེན་པས་སྟོང་པར་གནས། །སྒྲ་སྙན་བྲག་ཅ་ཇི་བཞིན་དུ། །གྲག་ཀྱང་བདེན་པས་སྟོང་པར་གནས། །ཆུ་ཟླ་གཟུགས་བརྙན་ཇི་བཞིན་དུ། །བདེན་པས་སྟོང་པའི་སྣང་བ་ཉིད། །དངོས་འཛིན་བདེན་པའི་གཉེན་པོ་མཆོག །འཁོར་དང་མྱ་ངན་འདས་པའི་ཆོས། །སྣང་ལ་རང་བཞིན་མེད་པར་གནས། །དེ་ལྟར་གོ་ཞིང་རྟོགས་གྱུར་ན། །སངས་རྒྱས་སྐུ་གསུམ་རང་བཞིན་ཅན། །སྒྱུ་མ་དྲི་ཟའི་གྲོང་ཁྱེར་བཞིན། །མཁྱེན་པ་གཉིས་ཀྱི་ཡེ་ཤེས་ཀྱིས། །འགྲོ་དྲུག་སྡུག་བསྔལ་སེལ་བར་བྱེད། །ཐམས་ཅད་སྒྱུ་མར་ཤེས་གྱུར་ན། །དོན་དམ་བདེན་པ་རྟོགས་པ་ཡིན། །རྟོགས་པས་བྱང་ཆུབ་ཆེན་པོ་འཐོབ། །ཚོགས་སྒྱུ་མ་ལྟ་བུར་བསགས་བྱས་པས། །མཐར་ཐུག་ཚོགས་རྣམས་རྫོགས་པའི་ཚེ། །སྒྱུ་མ་ལྟ་བུའི་སྐུ་གསུམ་འཐོབ། །དེ་ལྟར་འདོད་པ་ལྟ་བ་ཡིན། །ལྟ་བའི་རྒྱལ་པོ་བསྒོམ་གྱུར་པས། །དོན་དམ་སྣང་བ་མེད་པ་དེ། །སྣང་བའི་མཚན་མ་ཞི་གྱུར་པས། །རྫུན་པར་རྟོགས་པ་མེད་པ་ཡིན། །ལྟ་བ་སྒྱུ་མ་ཙམ་ཡིན་ཀྱང་། །བསྒོམ་པས་རྟོགས་པ་མེད་པས་ན། །རྟོགས་པ་མཐར་ཐུག་གི་སངས་རྒྱས་དག །སྒྱུ་མ་དོན་དམ་ལ་འང་མེད། །རབ་ཏུ་མི་གནས་ཀྱི་དབུ་མ་པས། །སྣང་བའི་དངོས་པོ་འདི་དག་ཀུན། །གཏན་ཚིགས་ཆེན་པོས་བཤིག་གྱུར་ནས། །སྤྲོས་པའི་མཚན་མ་རབ་ཞི་བ། །བློའི་མདུན་དུ་བཞག་བྱས་ནས། །མཉམ་པར་བཞག་པས་བསྒོམ་གྱུར་པ། །བསོད་ནམས་ཚོགས་ཀྱིས་རབ་བརླན་ཏེ། །བསྐལ་པ་གྲངས་མེད་གསུམ་དག་ཏུ། །རྒྱུན་ཆད་མེད་པར་ཉམས་བླངས་པས། །སྐུ་གཉིས་མཐར་ཐུག་ཐོབ་པར་འདོད། །དེ་ལྟར་ཡིན་ཡང་རྟོགས་པ་མེད། །ཅི་ཡང་མེད་པའི་སྐྱེ་མཆེད་དུ། །འབྲས་བུ་ཐོབ་པར་གྱུར་པ་ཡིན། །རྟེན་གྱི་གང་ཟག་དེ་རྣམས་ལ། །ལྟ་བ་ཐ་དད་སྣ་ཚོགས་སུ། །རང་གི་རིག་པས་ངེས་གྱུར་ཀྱང་། །བསྒོམ་པས་གོ་རྟོགས་མི་འབྱུང་བ། །ལྟ་བ་རྟོགས་དང་བྲལ་བ་ཡིན། །གྲངས་མེད་གསུམ་བས་མ་ཚད་པ། །གྲངས་མེད་བྱེ་བར་ཉམས་བླངས་ཀྱང་། །འབའ་ཅ་བཙིར་ལ་མར་ནག་མེད། །དགུན་སྒང་རྨོ་རྐོ་བྱས་གྱུར་ཀྱང་། །དཔྱིད་ཀྱི་དུས་ན་འབྲས་བུ་བྲལ། །ཤར་དུ་འགྲོ་བར་འདོད་པ་ཡིས། །ནུབ་ཏུ་གོམ་པ་དོར་བས་ཕུང་། །ཚད་པས་གདུང་པའི་སྐྱེ་བོ་དག །བསིལ་བར་འདོད་ནས་མེ་ཕུང་ལ། །ཡང་ནས་ཡང་དུ་འདི་ན་ཡང་། །ཚད་པས་གདུང་པ་འབའ་ཞིག་གོ །གཟུང་དང་འཛིན་པའི་བྱེ་བྲག་དག །གང་ཡང་རུང་བ་བསྒོམ་ན་ཡང་། །མཚན་མ་རང་སར་གྲོལ་བ་ཡིན། །འཁྲུལ་པ་ཞི་བའི་ཆོས་སྐུ་དག །ནམ་ཡང་ཐོབ་པར་མི་འགྱུར་རོ། །འོན་ཀྱང་ཐུབ་པས་གསུངས་པ་ཡི། །གསུང་རབ་ཚོགས་ནི་མ་ལུས་པ། །ཕན་ཚིག་སྨན་དང་འདྲ་བ་ཡིན། །བདེན་ཚིག་དྲང་སྲོང་འདྲ་བ་ཡིན། །ལེགས་ཚིག་རྒྱན་དང་འདྲ་བ་ཡིན། །སྙན་ཚིག་ཕྲིན་ཡིག་འདྲ་བ་ཡིན། །དེ་བས་ཐུབ་པའི་གསུང་རབ་ལ། །གང་ལ་འང་སྐུར་པ་མི་གདབ་ཅིང་། །གུས་པའི་ཡིད་དང་དྭངས་བའི་སེམས། །འདུད་པའི་སེམས་དང་བསྟོད་པའི་ངག །མོས་གུས་ཆེན་པོ་བྱས་གྱུར་ན། །འབྲས་བུ་སྐད་ཅིག་ཉིད་ལ་འབྱུང་། །ཡི་གེའི་ཚོགས་རྣམས་མ་ལུས་པ། །མཁའ་འགྲོ་རྣམས་ཀྱི་སྲོག་སྙིང་ཡིན། །སངས་རྒྱས་རྣམས་ཀྱི་ཐུགས་རྗེ་ཡིན། །ཡོན་ཏན་འདོད་པའི་ས་བོན་ཡིན། །ཐེ་ཚོམ་གཅོད་པའི་མཚོན་ཆ་ཡིན། །ལོག་རྟོག་སེལ་བའི་སྒྲོན་མེ་ཡིན། །སྐྱེ་རྒ་ན་འཆིའི་ཆུ་བོ་ཡིན། །སྒྲོལ་བར་བྱེད་པའི་གྲུ་དང་གཟིངས། །མཆོག་དང་ཐུན་མོང་མ་ལུས་པ། །དངོས་གྲུབ་ཀུན་གྱི་རྩ་བ་ཡིན། །བླ་མ་དམ་པའི་གསུངས་ཉིད་ཀྱང་། །གསུང་རབ་ཀྱི་ཚོགས་སུ་བྱོན་པ་ཡིན། །གུས་པས་གུས་པ་མཆོག་གིས་འདུད། །ལྟ་བ་རྟོགས་དང་ལྡན་གྱུར་ན། །ཚེ་གཅིག་ལུས་གཅིག་གིས་འབྲས་བུ་ཐོབ། །རྐྱེན་བླ་མའི་མོས་གུས་མཆོག་ལྡན་པས། །ནམ་མཁའ་མཉམ་པའི་སེམས་ཅན་ལ། །སྡུག་བསྔལ་སེལ་བའི་སྙིང་རྗེ་སྐྱེས།། རང་སེམས་ལ་ལྟ་བ་དང་མ་བྲལ་ན། །སྐྱེས་བུ་གཉིད་ནི་སད་པ་བཞིན། །ཁམས་གསུམ་འཁོར་བར་འཁྲུལ་པར་གོ །བྱང་སེམས་ཀྱི་རྩོལ་བ་རྩད་ནས་ཆད། །འཁོར་བ་ལ་འཇིགས་པའི་སྡུག་བསྔལ་ཞི། །རང་སེམས་རིག་པ་འདི་ཉིད་ལ། །མ་གོ་མ་རྟོགས་འཁོར་བ་ཉིད། །དེ་ལས་བཟློག་པ་མྱ་ངན་འདས། །དྲན་པ་སྟོང་པ་ཉིད་ཀྱི་ལམ། །རྒྱུན་ཆད་མེད་པའི་མཉམ་རྗེས་བྲལ། །ཡོད་མེད་དུ་འཛིན་པ་ངང་དུ་ཞི། །དབུས་ལ་དམིགས་པ་རྣམ་པར་དག །ལྟ་རྟོགས་འཛོམ་པའི་ངང་ལ་འགྲོ། །དེ་བསྒོམ་པ་ཉམས་མྱོང་དང་ལྡན་པ་ཡིན། །ལུས་ངག་ཡིད་གསུམ་གྱི་སྤྱོད་པ་དེ། །ཤིང་ལོ་རླུང་གིས་བསྐྱོད་པ་བཞིན། །བྱ་སེམས་དང་བྲལ་བ་ངོ་མཚར་ཆེ། །གཉིད་ཀྱིས་ལོག་པའི་སྐྱེས་བུ་དག །སྒྱུ་མ་ཕན་ཚུན་འཁྲུགས་པ་ལྟར། །སྣང་ཙམ་དུ་འདུག་པ་ཡ་རེ་མཚར། །གཉིད་ཀྱིས་ལོག་པའི་སྐྱེས་བུ་དག །རྨི་ལམ་སྣ་ཚོགས་རྨིས་པ་ཡང་། །སད་པའི་དུས་ན་དྲན་པ་ཙམ། །ཞེན་པ་མེད་པ་རྒྱལ་བས་གསུང་། །བཀའ་དང་མཐུན་པ་ངོ་མཚར་ཆེ། །ཐོས་བསམ་སྒོམ་གསུམ་གྱི་ཤེས་རབ་དེ། །རང་སེམས་གོ་ན་བཙལ་དུ་མེད། །འབྲས་བུ་མཆོག་ནི་ཐོབ་འདོད་པས། །སེམས་རིགས་པའི་ངང་ལ་བཞག་ལ་བསྒོམ། །བསྒོམ་བྱ་བྱེད་ཀྱི་རྩོལ་དང་བྲལ་བར་བྱ། །ཡེངས་མེད་རྒྱུན་ཆད་མེད་པའི་ལམ། །སངས་རྒྱས་ཀུན་གྱི་ལམ་དུ་གསུང་། །གྲུབ་མཐའ་ཐ་དད་མང་གྱུར་ཀྱང་། །རྟོག་པའི་འདོད་ལུགས་མ་གཏོགས་པ། །ངོ་བོ་ཉིད་ཀྱིས་གྲུབ་པ་མེད། །རྟོག་པ་སྐྱེ་མེད་དུ་ཆོད་གྱུར་ན། །གྲུབ་མཐའ་ལ་ཞེན་པའི་འདོད་འདུན་ཞི། །ཨེ་མ་ངོ་མཚར་རྒྱལ་བའི་ཆོས། །གང་ལྟར་སྤྱད་ཀྱང་བདུད་རྩིའི་མཚོ། །གང་ལྟར་བསྒོམས་ཀྱང་སྐྱེ་མེད་ངང་། །ཞེ་སྡང་བྱམས་པར་གྱུར་པར་མཚར། །གཏི་མུག་འོད་གསལ་དུ་བྱུང་བ་དེ། །རྨད་དུ་བྱུང་བ་རྨད་དུ་བྱུང་། །ཐབས་ཤེས་རབ་གཉིས་ཀྱི་སྦྱོར་བ་ལས། །སྲིད་པ་འཁོར་བའི་རྒྱ་མཚོ་དེར། །བདེ་ཆེན་ཞེན་མེད་ཀྱི་རྒྱ་མཚོར་ཕྱིན། །ཅིར་སྣང་ཅིར་མཐོང་ཐམས་ཅད་ཀྱང་། །ལྷན་ཅིག་སྐྱེས་པ་བདེ་བའི་རོ། །འཁོར་འདས་མཉམ་པ་ཉིད་དུ་མཁྱེན། །འདས་དང་མ་འོངས་དུས་གསུམ་རྣམས། །རྒྱུ་འབྲས་ཀྱི་སྤྲོས་པ་ཉེ་བར་ཞི། །ཨེ་མ་ངོ་མཚར་སྐྱེ་བའི་ཆོས། །སྟོང་ཉིད་སྙིང་རྗེ་འདྲེས་པ་ཡི། །རྟོགས་ལྡན་གྱི་བླ་མར་མོས་གུས་བསྐྱེད། །ཚོང་དུས་གྲོང་གི་གཡེང་བ་ཡང་། །རི་ཁྲོད་དབེན་གནས་བསྟེན་པར་བྱ། །དུས་གསུམ་རྒྱལ་བའི་མཛད་སྤྱོད་ལ། །མིག་ཡར་ལ་ལྟས་ན་འབྲས་བུ་འབྱིན། །བསོད་ནམས་མ་བསགས་ཀྱི་སྐྱེས་བུ་འགས། །ཆོས་བྱེད་པ་ཙུག་འདུག་ཀྱང་ཐུར་དུ་ལྟུང་། །བསླུ་བྲིད་བང་མཛོད་མཐོང་ཙམ་ན། །གཏན་ནོར་གཏན་སྲིད་རྣམས་སུ་གོ །བུ་དང་ཚ་བོ་སོགས་པ་ཡིས། །གཉེན་འདུན་གནག་གི་གཉེན་མཚམས་ལ། །འབྲལ་བ་མེད་པའི་ཆོས་སུ་རིག །འཇིག་རྟེན་འདི་ཡི་གྲགས་སྙན་ལ། །བྱིས་པ་འཇའ་ཚོན་སྙེག་པ་བཞིན། །དགོས་པའི་བློ་གྲོས་ཡང་ཡང་སྐྱེ། །མི་གཙང་རླུབས་ཀྱི་མཛའ་མོ་ལ། །བདེ་བའི་འབྱུང་གནས་ཡངས་མཚོར་རིག །འགྲོ་དྲུག་དྲིན་ཅན་ཡིན་པ་ལ། །གསོད་པའི་འདུ་ཤེས་ཡང་ཡང་འབྱུང་། །ཐར་པ་ཐོབ་པའི་ལམ་གྲོགས་དེ། །ཁྲིམས་ཅན་དགེ་འདུན་ཡིན་པ་ལ། །གཡོ་སྒྱུ་བསླུ་བྲིད་ཅན་དུ་གོ །ཐར་པ་ཐོབ་པའི་གཞུང་ལམ་དེ། །བཀའ་སྡེ་སྣོད་གསུམ་པོ་ཡིན་པ་ལ། །ནོར་དང་ཚོང་ཟོང་དག་ཏུ་རིག །སྡུག་བསྔལ་རྒྱ་མཚོ་ཆེན་པོ་ནི། །འགྲོ་བ་རིག་དྲུག་གི་སེམས་ཅན་ཡིན། །དེ་ལ་ཞེན་པ་སྤང་མི་ཕོད། །མེ་མ་མུར་གྱི་རྒྱ་མཚོ་ནས། །འདོན་པའི་ཐབས་རྣམས་བླ་མས་སྟོན། །མྱ་ངན་འདས་པའི་ལམ་སྣ་འཛིན། །མིག་འབྱེད་ལམ་མཁན་ཡིན་པ་ལ། །གཡོ་སྒྱུ་ཚུལ་འཆོས་ཅན་དུ་གོ །ལུས་ངག་ཡིད་གསུམ་མ་ལུས་པ། །རྙེད་བཀུར་ཚོལ་བ་འབའ་ཞིག་གོ །སྙམ་པའི་འདུ་ཤེས་ཡང་ཡང་འབྱུང་། །བླ་མ་སྤོང་བའི་འདུ་ཤེས་ཀྱི། །རྩ་བའི་ལྟུང་བས་ཡིད་འཁྲུལ་ཏེ། །བླ་མ་དཀོན་མཆོག་དཀོར་རྣམས་ལ། །ཞེན་པའི་འདུ་ཤེས་མེ་དབལ་གྱིས། །ལེན་ཅིང་འཛིན་པ་དག་ཏུ་བྱེད། །གྲོགས་ངན་རྣམས་དང་མཐུན་བསྡེབས་ནས། །ཡོན་ཏན་ཆུ་རྣམས་སྐམ་གྱུར་ཏེ། །རྒས་དང་རྒུད་པ་ལ་སོགས་ཀྱིས། །འདི་དང་ཕྱི་མ་ཐམས་ཅད་དུ། །སྡུག་བསྔལ་མེ་དཔུང་འབར་བས་བསྲེག །ཆོས་མཐོ་དམན་བྱེ་བྲག་ཐམས་ཅད་ཀྱང་། །རིག་པ་འདི་ཡི་འགྱུར་ལྡོག་ཡིན། །རིག་པ་དད་པ་སྐྱེས་ཙམ་ན། །ལོག་པའི་དཔུང་ཚོགས་འཇོམས་པར་བྱེད། །རིག་པ་ཤེས་རབ་ཏུ་སྐྱེས་ཙམ་ན། །བཀའ་སྡེ་སྣོད་གསུམ་ལ་ནང་བྱན་ཚུད། །རིག་པ་དྲན་པར་སྐྱེས་ཙམ་ན། །མི་མཐུན་ཕྱོགས་ཀྱིས་རྫི་བ་མེད། །རིག་པ་བརྩོན་འགྲུས་སུ་བཅུག་ཙམ་ན། །དཀར་ཕྱོགས་དགེ་བས་རྒྱུད་རྣམས་འགེངས། །རིག་པ་ཏིང་འཛིན་དུ་སྐྱེས་ཙམ་ན། །བྱིང་རྒོད་གཡེང་བ་ཞི་ནས་འོང་། །རིག་པ་སྐྱེ་མེད་དུ་རྟོགས་ཙམ་ན། །ཉོན་མོངས་ཤེས་བྱའི་སྒྲིབ་པ་དག །ལོ་བྱེ་བ་ལོན་པའི་མུན་པ་དེ། །མར་མེས་གསལ་བ་ཇི་བཞིན་དུ། །མུན་པ་རང་གནས་སུ་དག་ནས་འགྲོ། །འཁྲུལ་རྒྱུ་མེད་པའི་རྣམ་རྟོག་རྣམས། །ནམ་མཁའ་རང་བཞིན་གྱིས་དག་པ་ལ། །སྤྲིན་རྣམས་ནམ་མཁའི་ངང་དུ་ཐིམ། །སེམས་ཀྱི་འགྱུར་ལྡོག་འདི་མ་ཤེས་ན། །ཆོས་ཀྱི་གོ་བ་མི་སྐྱེ་བས། །སྣང་བ་ལ་སྤྲོས་པ་མི་བཅད་ཅིང་། །སེམས་ཀྱི་རྩ་བ་བཅད་པར་བྱ། །སེམས་ཀྱིས་རྩ་བ་ཆོད་གྱུར་ན། །མེ་ལོང་བཀབ་ན་གཟུགས་བརྙན་མེད། །མར་མེ་བསད་ན་འོད་དང་བྲལ། །རྒྱ་མཚོ་སྐམ་ན་རླབས་རྣམས་མེད། །སེམས་རིག་པའི་རྩ་བ་ཆོད་ཙམ་ན། །སངས་རྒྱས་ཀྱི་ཡོན་ཏན་སྤུངས་ནས་འོང་། །ཉོན་མོངས་ཀྱི་མེ་དབལ་ཞི་ནས་མཆི། །གཟུང་འཛིན་གྱི་སྣང་བ་འགག་པར་ངེས། །འཁོར་འདས་ཀྱི་དབྱེ་བ་དག་ནས་འགྲོ། །གྲུབ་མཐའི་ལོག་རྟོག་ཞི་ནས་མཆི། །རང་དོན་གཞན་དོན་མ་ལུས་པ། །སྐད་ཅིག་གཅིག་ལ་འཆར་ནས་འོང་། །བུ་རྒྱལ་བའི་ཆོས་རྣམས་བཞེད་གྱུར་ན། །ནམ་མཁའི་བྱ་རྗེས་མི་བཅད་པར། །སེམས་ཉིད་ཀྱི་ངང་ལ་བལྟ་བར་བྱ། །ཐ་སྙད་ཚིག་རྗེས་མི་བཅད་པར། །སྐྱེ་མེད་ཀྱི་ངང་ལས་འགྲོ་བར་བྱ། །བློ་ཤེས་ཀྱི་ཁེ་ལ་མི་ཤོར་བར། །མཉམ་བཞག་རྗེས་ཐོབ་མེད་པར་བསྒྲུབ། །འཁོར་བ་ཐོག་མ་མེད་པ་རུ། །སྟོང་གསུམ་གྱི་རྡུལ་བས་མང་བ་རུ། །རིག་པའི་གནས་ལྔ་མཁྱེན་པ་སྦྱངས། །པཎྜི་ཏར་ནི་ཡང་ཡང་སྐྱེ། །ད་དུང་མ་རིག་འཁྲུལ་འཁོར་གྱི། །གསང་ཐག་མ་ཆོད་ངོ་མཚར་ཆེ། །སྟོང་གསུམ་སྟོང་གི་འཇིག་རྟེན་ན། །གཟུགས་ཀྱི་རྣམ་པ་ཇི་ཡོད་དང་། །སྒྲ་ཡི་རྣམ་པ་ཅི་གྲག་དང་། །ཁམས་གསུམ་འཁོར་བའི་སེམས་ཅན་གྱི། །བསམ་པའི་བྱེ་བྲག་ཇི་སྙེད་པ། །ཚངས་པའི་རྒྱལ་པོས་ཤེས་གྱུར་ཀྱང་། །སེམས་སྐྱེ་བ་མེད་པར་མ་རྟོགས་ན། །འོག་ནས་འོག་ཏུ་ཡང་ཡང་ལྷུང་། །དལ་འབྱོར་ལུས་ལྡན་གྱི་སྐྱེས་བུ་ཁྱེད། །ས་ཡི་རྡུལ་ཕྲན་ཇི་སྙེད་པ། །ཚངས་པའི་རྒྱལ་པོར་སྐྱེས་པ་ཡིན། །རྫུ་འཕྲུལ་མངོན་ཤེས་སྣ་ཚོགས་ལ། །རེ་འདོད་ཡོང་ན་སེམས་ལ་ལྟོས། །སེམས་ལ་ལྟ་བ་དང་མ་བྲལ་ན། ། སྟོབས་བཅུ་མ་འདྲེས་བཅོ་བརྒྱད་དང་། །